**הבעיה עם אפו** (באנגלית: **The Problem with Apu**) הוא סרט טלוויזיה תיעודי עצמאי של הקומיקאי הארי קונדבולו.

התמה העומדת במרכז הסרט היא הייצוג הסטריאוטיפי והפוגעני לכאורה בדמותו של אפו נהספימפטילון לקהילת המהגרים מהודו בארצות הברית. הצילומים נערכו ב-2016, והסרט שודר בערוץ "truTV" ב-19 בנובמבר 2017. דיון ציבורי בעניין התנהל בעיתונות וברשתות החברתיות, ובעקבות הסרט המדבב האנק עזריה הודיע כי הוא לא יתרום עוד את קולו לדמות.

רקע
---

בילדותו ובהתבגרותו, הקומיקאי הארי קונדבולו ספג השראה רבה מסדרת הטלוויזיה "משפחת סימפסון" לסגנון ההומור שלו ולבחירה בקומדיה כקריירה. כבן למשפחת מהגרים מהודו, הוא העריץ את דמותו של אפו נהספימפטילון כייצוג היחיד לתרבותו בתרבות הפופולרית בארצות הברית. עם זאת, בבגרותו הוא החל להסתכל בצורה ביקורתית על הדמות והחל לראות בה ייצוג סטריאוטיפי ופוגעני של הקהילה שלו.

הביקורת הציבורית של קונדבולו כלפי הדמות הוצגה לראשונה בתוכנית הסטנד-אפ של הקומיקאי וו. קמאו בל בערוץ "FX". קונדבולו היה חלק מצוות תסריטאי התוכנית, ובמהלך אחד הדיונים הוא העלה את העניין של אפו. כשבל שמע על כך, הוא דרש מקונדבולו לכתוב קטע בנושא ולבצע אותו בעצמו בתוכנית. בפרק ששודר ב-2012, קונדבולו העלה מונולוג בן חמש דקות שהציג את הנושא. הוא תקף בחריפות את המדבב האנק עזריה, המעניק את קולו לדמותו, ותיאר אותו כ"בחור לבן שעושה רושם של בחור לבן שעושה צחוק מאבא שלי" והאשים אותו בגזענות. כמו כן, הוא יצא נגד הייצוג הכולל של דרום-אסייתים בסדרות טלוויזיה וסרטי קולנוע בעולם המערבי. לאחר שקטע זה צבר פופולריות והפך לוויראלי ברשתות החברתיות, קונדבולו החליט ליצור סרט תיעודי שיעסוק בנושא בהרחבה.

בריאיון שנערך עימו ב-2015, עזריה הכיר בהשפעה החברתית של הדמות כמקור לבריונות גזענית כלפי ילדים ממוצא דרום-אסייתי. קונדבולו פנה אליו בבקשה להתראיין לסרטו, אך עזריה סירב מחשש לעריכה מגמתית שתוציא את דבריו מהקשרם ותפגע בו ובסדרה. עם זאת, הוא הסכים לקיים דיון פתוח בנושא עם עיתונאים. השדרן טרי גרוס מתחנת הרדיו הציבורית והסטנדאפיסט בעל הפודקאסט מארק מרון הזמינו אותו לעשות כך, אך קונדבולו טען כי עזריה סירב להצעות אלו.

נושאים
------

בסרט, קונדבולו משוחח עם קומיקאים אמריקאים ממוצא דרום-אסייתי על השפעת דמותו של אפו על חייהם. עזיז אנסרי, קאל פן, מאוליק פאנצ'ולי, אוטקרש אמקרקר, סמרט צ'קרבארטי, סאקינה ג'פרי, אסיף מנדווי וחסן מינהאג' מספרים על אנקדוטות שונות הקשורות בנושא זה. לדברי אלו, הם נקראו בשם "אפו" או נקשרו אל שם זה ככינוי גנאי לפחות פעם אחת במהלך ילדותם. בנוסף, כמה מהם טוענים כי הם נתבקשו במהלך מבחני בד להקריא טקסט במבטא של אפו. קונדבולו משווה את הופעתו של אפו להשחרת פנים, מכיוון שאת מלאכת הדיבוב מבצע אדם לבן לו אין שום קשר למוצא הדמות.

בחלקים מן הסרט, קונדבולו מביע את הערכתו ל"משפחת סימפסון" כמוסד חתרני ותבוני מבחינה תרבותית בנוף המיינסטרים האמריקאי. לא נקבעת עמדה חד-משמעית בנוגע לסדרה, ומוצגות מגוון דעות בנוגע אליה. כך למשל, בעוד קונדבולו עצמו מציין כי הוא עוד אוהב את הסדרה על אף הבעייתיות בדמות, קאל פן טוען כי היא הדמות הרסה לו לחלוטין את הסדרה. בהתייחסותו למחלוקת זו, קונדבולו אמר כי "עשיתי את הסרט הזה לא רק כדי לדבר על המקורות של אפו וכדי להדגיש את ההשפעה של ייצוגים כאלו במדיה, אלא גם כדי לחגוג את המגוון והמורכבות של הקהילה שלי".

ביקורת, תגובות והשפעה
---------------------

מעבר להתייחסויות אל הנושא עצמו, "הבעיה עם אפו" זכה לביקורות חיוביות מהמבקרים. אתר הסקירה "Rotten Tomatoes" העניק לסרט ציון של 89%, על פי ציון ממוצע של 8.3/10 בהתבסס על 19 ביקורות (17 "טריות" ו-2 "רקובות"). באתר הסקירה "Metacritic" הוא זכה לציון של 77, בהתבסס על 4 ביקורות.

ב-8 באפריל 2018, כחמישה חודשים לאחר שידור הסרט, צוות התסריטאים והמפיקים הגיב לנושא עם הפרק "No Good Read Goes Unpunished". בעלילה זו, מארג' מגלה כי ספר שאהבה בילדותה מכיל אלמנטים הנחשבים כפוגעניים בתרבות התקינות הפוליטית של שנות ה-2010. היא עורכת את היצירה על מנת להסיר את החלקים הבעייתיים, אך מגלה יחד עם בתה ליסה כי המסע הרגשי של הדמויות נאבד כתוצאה מכך. מעבר להרמז ברור זה, ישנה התייחסות ישירה אל הנושא בסוף הפרק באמצעות שבירת הקיר הרביעי. השתיים מנהלות דיאלוג על תרבות זו, ובזמן שהן מביטות בתמונתו של אפו ליסה מצהירה כי "משהו שהתחיל לפני עשרות שנים והיה אהוב ולא פוגע הוא עכשיו לא תקין פוליטית, מה את כבר יכולה לעשות?". מאט גריינינג, יוצר הסדרה, הגיב לכך באופן אישי לאחר מכן, והוא ביטל את הביקורת על אפו בציינו כי "אני חושב שאנחנו נמצאים בתקופה בתרבות שלנו בה אנשים אוהבים להעמיד פנים שהם נעלבים". קונדבולו הגיב לפרק זה ברשת החברתית "Twitter", שם הוא כתב כי הבחירה לשייך את הבעיה לתקינות פוליטית ולא לגזענות אכזבה אותו.

בהמשך השנה, באוקטובר, סדרת הטלוויזיה "סאות' פארק" הקדישה לנושא פרק - "הבעיה עם קקי". בפרודיה על הפולמוס הציבורי סביב דמותו של אפו והתבטאויותיה של השחקנית רוזאן בר, מר הנקי מואשם באמירות גזעניות, מיזוגניות ופוגעניות ומוגלה בשל כך מהעיירה. העיר ספרינגפילד מתוארת בציניות כמקום בו "לאנשים לא אכפת משנאה ומאי-סובלנות", ובכתוביות הסיום מופיע האשטאג הקורא לבטל את "משפחת סימפסון". פרק זה שם ללעג את תרבות התקינות הפוליטית. על אף שרבים ראו בפרק זה תמיכה בביקורת הציבורית על דמותו של אפו והתנערות מ"משפחת סימפסון", המפיקים טריי פארקר ומאט סטון הבהירו כי כוונתם הייתה דווקא לשים ללעג את אותה הביקורת.

המדבב האנק עזריה, שתרם את קולו לדמות במשך כשלושים שנים, הצהיר בריאיון בתוכנית הלילה של הקומיקאי סטיבן קולבר כי הוא מוכן לפרוש מדיבוב הדמות. לדבריו, הוא מודאג מהנזק שהסטריאוטיפים בדמות עלולים ליצור בתדמית ובחיי החברה ההודית בארצות הברית. את תגובה זו של עזריה, קונדבולו ציין לשבח. בינואר 2020, עזריה הכריז כי הוא לא ידבב עוד את הדמות. גריינינג, מצידו, הצהיר כי הדמות תישאר בסדרה. ביוני, ברקע המהומות סביב רצח ג'ורג' פלויד, צוות ההפקה אישר כי את הדמות ידבב אדם ממוצא הודי. אזריה שב על התנצלותו ב-2021 בראיון לפודקאסט של דאקס שפרד, וב-2023 הוא קיים ראיון אישי עם קנדבולו בנושא. בפועל, מאז 2017 דמותו של אפו הופיעה ברקע בלבד ולא דיברה עוד.

קישורים חיצוניים
----------------

* "הבעיה עם אפו", במסד הנתונים הקולנועיים IMDb (באנגלית)
* "הבעיה עם אפו", באתר Rotten Tomatoes (באנגלית)
* "הבעיה עם אפו", באתר Metacritic (באנגלית)
* "הבעיה עם אפו", במסד הנתונים הקולנועיים KinoPoisk (ברוסית)

הערות שוליים
------------

1. 1 2 3 4  Robert Ito, ‏You Love 'The Simpsons'? Then Let's Talk About Apu, ‏New York Times, ‏10 בנובמבר 2017
2. 1 2  Kristen Page-Kirby, ‏See 'The Problem with Apu,' Netflix hit 'Okja' and the Alexandria Film Festival, ‏Washington Post, ‏9 בנובמבר 2017
3. 1 2  Christian Blauvelt, ‏'The Simpsons' Apu: 'A stereotype hiding in plain sight', ‏BBC, ‏6 בנובמבר 2017
4. 1 2  Elias Leight, ‏'Simpsons' Doc 'The Problem with Apu' Confronts South Asian Stereotypes‎, ‏Rolling Stone, ‏28 בספטמבר 2017
5. ↑  Mallika Rao, ‏Is It Time To Retire Apu?‎, ‏Huffington Post, ‏20 בספטמבר 2013
6. ↑   Mindy Kaling, Apu & Indian Americans, סרטון באתר יוטיוב
7. ↑  Jenny Matz, ‏Hank Azaria, ‏The Interviews, ‏6 באפריל 2015
8. ↑  Shereen Marisol Meraji & Gene Demby, ‏Live From Chicago...It's Code Switch!‎, ‏NPR, ‏15 בנובמבר 2017
9. ↑  **הבהרה**: טענה זו של קונדבולו אינה מדויקת – עזריה אמנם איננו ממוצא דרום-אסייתי, אך הוא גם בן מיעוטים בעצמו.
10. ↑  Lavanya Ramanathan, ‏He loved 'The Simpsons.' But Hari Kondabolu has a problem with Apu, ‏Washington Post, ‏9 בנובמבר 2017
11. ↑  Don Steinberg, ‏'The Problem with Apu' Explores Ethnic Issues in 'The Simpsons'‎, ‏Wall Street Journal, ‏8 בנובמבר 2017
12. ↑  הבעיה עם אפו, Rotten Tomatoes
13. ↑  הבעיה עם אפו, Metacritic
14. ↑  Yohana Desta, ‏The Simpsons Still Doesn't Understand the Problem with Apu, ‏Vanity Fair, ‏9 באפריל 2018
15. ↑  Matt Wilstein, ‏'The Simpsons' 'Sad' Response to 'The Problem with Apu', ‏The Daily Beast, ‏9 באפריל 2018
16. ↑  Caroline Framke, ‏The Simpsons responds to Apu controversy with a shrug about political correctness, ‏Vox, ‏9 באפריל 2018
17. ↑  Bill Keveney, ‏'The Simpsons' exclusive: Matt Groening (mostly) remembers the show's record 636 episodes‎, ‏USA Today, ‏27 באפריל 2018
18. ↑  Abid Rahman, ‏'The Simpsons' Addresses Apu Stereotype Controversy‎, ‏The Hollywood Reporter, ‏9 באפריל 2018
19. 1 2  Ed Mazza, ‏Surprise ‘South Park’ Ending Is A Massive Troll Of ‘The Simpsons’‎, ‏HuffPost, ‏11 באוקטובר 2018
20. ↑  "The Problem with a Poo", פרשנות ה-DVD
21. ↑  Hank Azaria ready to 'step aside' from Simpsons Apu role, ‏BBC, ‏25 באפריל 2018
22. ↑  Fred Topel, ‏The Simpsons Star Hank Azaria Will No Longer Voice Apu, ‏/Film, ‏17 בינואר 2020
23. ↑  Roisin O'Connor, ‏The Simpsons creator Matt Groening has final word on Apu, ‏The Independent, ‏26 באוגוסט 2019
24. ↑  Will Thorne, ‏'The Simpsons' Will 'No Longer Have White Actors Voice Non-White Characters,' Producers Say‎, ‏Variety, ‏26 ביוני 2020
25. ↑  Dax Shepard, ‏Hank Azaria, ‏Armchair Expert - Episode 314, ‏12 באפריל 2021
26. ↑  Comedians Hank Azaria and Hari Kondabolu on the impact of race post-public callout, ‏ NPR, ‏28 באפריל 2023

| משפחת סימפסון |
| --- |
| דמויות ראשיות | הומר • מארג' • בארט • ליסה • מגי |  |
| דמויות משנה | מונטגומרי ברנז • לני לאונרד • נד פלנדרז • אוטו מאן • איצ'י וסקראצ'י • מו סיזלאק • עדנה קרבאפל • אפו נהספימפטילון • קראסטי הליצן • העוזר הקטן של סנטה • ראש העיר קווימבי |
| יוצרים ומפתחים | מאט גריינינג • ג'יימס ל. ברוקס • סם סיימון • מייק ב. אנדרסון |
| מדבבים ראשיים | דן קסטלנטה • ג'ולי קאוונר • ננסי קארטרייט • האנק עזריה • הארי שירר • ירדלי סמית' |
| פרקים | רשימת פרקי הסדרה • פרקי ליל כל הקדושים • פרקים בולטים (Treehouse of Horror • Simpsons Roasting on an Open Fire ‏• Homer's Phobia • There's Something About Marrying • The Greatest Story Ever D'ohed •‏ Three Gays of the Condo) |
| סרטים | משפחת סימפסון - הסרט • משפחת סימפסון חוגגת 20 שנה ב-3D על הקרח! • מעון היום הארוך ביותר |
| שונות | ספרינגפילד • קומיקס • Do the Bartman • The Simpsons Sing the Blues • בארט נגד מוטציות החלל • FOX • D'oh! • הבעיה עם אפו • Kwik-E-Mart • "כשבילי פגשה את ליסה" |